Source: http://www.druckeria.ro/tag/punct-bonus-ofensiv/
Timestamp: 2020-07-02 08:09:18+00:00

Document:
punct bonus ofensiv Archives - Druckeria
Bucurie în Ronaț! RCM Timișoara ia bonusul ofensiv cu Steaua
RCM Timișoara și-a luat revanșa cu vârf și îndesat în fața singurei echipe ce a reușit să o învingă în acest sezon. Elevii lui Chester Williams s-au impus cu 29-13 în fața Stelei, după o repriză secundă entuziasmantă, care le-a adus galben-albaștrilor și punctul bonus ofensiv în cont.
RCM Timișoara și-a dorit să demonstreze că e principala forță rugbystică din România. După o victorie ratată la mustață la Baia Mare, rugbyștii bănățeni au învins cu bonus ofensiv Steaua, revanșându-se astfel pentru acel 18-30 consemnat în etapa a treia, în Ghencea.
Prima repriză a stat sub semnul echilibrului. Vlaicu a deschis scorul pentru „militari” dintr-o lovitură de pedeapsă, însă Calafeteanu a restabilit rapid egalitatea prin același procedeu. În minutul 27, a venit și primul eseu al meciului, marcat de Cătălin Fercu, cel care a interceptat un balon la 30 de metri de buturile steliste și a marcat pe centru. Bucureștenii au găsit însă la rândul lor resurse pentru o încercare, venită după doar cinci minute grație lui Zamfir, transformarea lui Vlaicu stabilind un scor de egalitate la pauză, 10-10.
Primii care au marcat în partea secundă au fost tot steliștii, prin Vlaicu, dintr-o lovitură de pedeapsă, însă de aici înainte jocul avea să se desfășoare aproape în totalitate în 22-ul oaspeților. Nou-intratul Randall Morrison a adus al doilea eseu al timișorenilor în minutul 67, pentru ca șapte minute mai târziu, tot o rezervă, Dorin Lazăr, să culce balonul în terenul de țintă advers, arbitrul Cristian Răduță validând încercarea doar după vizualizarea probei video. În minutul 78, RCM Timișoara și-a asigurat puctul bonus ofensiv, după ce Van Wyk a semnat al patrulea eseu al galben-albaștrilor, transformat de Calafeteanu.
S-a încheiat 29-13, la capătul unui meci în care timișorenii mai puteau marca cel puțin încă trei eseuri, dar din păcate elevii lui Chester Williams au comis, din grabă, greșeli neforțate. Un rezultat în care diferența a fost făcută în special de banca de rezerve a timișorenilor, toți cei trei realizatori de eseuri din repriza a doua fiind introduși pe parcurs.
RCM Timișoara a abordat meciul de astăzi în următoarea formulă: Conache, Fercu, Umaga, Kinikinilau, Moala, Rose, Calafeteanu, Militaru, Căpățână, Pungea, Popârlan, Drenceanu, Burcea, Rus, Carpo. Au mai intrat Țăruș, Morrison, Khositashvili, Van Wyk, Shamkharadze și Lazăr.
„A fost evident un progres astăzi, atât la nivelul grămezii, cât și din punct de vedere defensiv. Astăzi am arătat și că suntem într-o formă fizică foarte bună, s-a văzut că în ultimele 20 de minute am jucat un rugby pe viteză și am marcat eseuri frumoase. E o victorie foarte importantă, în special din punct de vedere psihologic, pentru a fi conștienți că putem învinge toate echipele din campionat. Am fi putut marca mai mult, dar băieții au fost prea repeziți, trebuie să lucrăm la acest aspect, să avem ceva mai multă răbdare în faz de atac. Pe acest fond, am pierdut azi alte patru eseuri”, a declarat la final antrenorul celor de la RCM Timișoara, Chester Williams.
Filed Under: Rugby Tagged With: breaking, Chester Williams, punct bonus ofensiv, RCM Timisoara, rugby timisoara, steaua bucuresti, superliga cec bank
RCM Timișoara a luat de fiecare dată bonusul ofensiv cu CSM București
RCM Timișoara va evolua sâmbătă dimineață, pe terenul „Olimpia” din capitală, cu speranța că va obține primul succes de 5 puncte din actualul sezon. Statistica e favorabilă trupei pregătite de Chester Williams, care a cucerit punctul bonus ofensiv în toate cele patru întâlniri cu CSM București din Superligă.
După o serie de foc, în care a întâlnit toate cele trei contracandidate la titlu, pentru RCM Timișoara urmează câteva meciuri mai relaxate la prima vedere. Elevii lui Chester Williams se află la București, acolo unde sâmbătă se vor duela cu CSM-ul, în ceea ce se dorește a fi prima victorie cu punct bonus pentru campioni din actuala ediție.
Galben-albaștrii au toate motivele să spere că vor sparge gheața la acest capitol pe terenul „Olimpia”, în condițiile în care au scos 20 de puncte din cele patru confruntări directe cu CSM-ul din prima ligă.
În turul sezonului 2011, cele două formații s-au duelat la București, iar câștig de cauză au avut bănățenii, scor 33-13. Jeff Makapelu, Dragoș Preda, Laurențiu Tănase, Vali Calafeteanu și Eugen Căpățână au realizat cele cinci eseuri ce le-au asigurat bonusul ofensiv galben-albaștrilor. În retur, timișorenii au defilat efectiv, impunându-se cu 61-13, după un meci în care au culcat de 9 ori balonul în terenul de țintă advers.
Un scenariu asemănător am întâlnit și în 2012, anul ce avea să aducă cel de-al doilea titlu din istoria rugby-ului timișorean. RCM s-a impus în tur, la București, cu 48-7, după un meci în care a reușit 7 eseuri. Victoria a fost însă umbrită de tensiunea nejustificată dintre cele două echipe, care a rezultat în 9 cartonașe galbene și două roșii în tabăra timișoreană. În retur, confruntarea a fost ceva mai strânsă (24-13), dar chiar și așa, galben-albaștrii au luat bonusul ofensiv, grație celor patru eseuri semnate de Lemnaru, Moala, Burcea și Rus.
Iată formațiile probabile ale meciului de sâmbătă, ce se va desfășura cu începere de la ora 11.30, în direct pe www.rugbytv.ro:
CSM București: Petre Zapan, Elvis Gornoavă, Alberto Tutunea, Andrei Mitroi, Bogdan Petreanu, Cristian Murgoci, Alexandru Mitu, Alexandru Vâlcu, Florin Surugiu (cpt.), Cristian Onofrei, Marian Ispir, Richard Plopeanu, Andrei Filip, Florentin Ion, Marian Ivan.
Rezerve: George Tudor, Constantin Istrate, Robert Vasile, Dan Vlad, Cristian Voicu, Mircea Marc, Alexandru Neaga, Ionuț Feraru.
RCM Timișoara: Gigi Militaru, Eugen Căpățână, Horațiu Pungea, Valentin Popârlan, Marian Drenceanu, Stelian Burcea (cpt.), Vasile Rus, Daniel Carpo, Bidzina Shamkharadze, Jack Umaga, Viliami Moala, Paula Kinikinilau, Johnny Sola, Stephen Shennan, Gabriel Conache.
Rezerve: Marian Gorcioaia, Giorgi Khositashvili, Bogdan Bradu, Randall Morrison, Victor Dumitru, Mcgrath Van Wyk, Florin Fântânaru, Samuel Mariș.
Filed Under: Rugby Tagged With: Chester Williams, CSM Bucuresti, eseu rugby, punct bonus ofensiv, RCM Timisoara, rugby bucuresti, rugby timisoara, superliga cec bank
RCM Timișoara țintește 5 puncte la București
RCM Timișoara va evolua sâmbătă dimineață, în deplasare, pe terenul formației CSM București. După două victorii și un eșec înregistrate în confruntările cu principalele rivale, elevii lui Chester Williams au ca obiectiv obținerea primului succes cu punct bonus ofensiv din actuala stagiune, în fața unei echipe totuși imprevizibile.
La prima vedere, ce a fost mai greu a trecut pentru RCM Timișoara. Campioana en titre s-a duelat deja cu principalele rivale din Superligă, urmând să întâlnească, în următoarele trei etape, formații mai slab cotate, precum CSM București, Dinamo București și Universitatea Cluj. Deși aceste formații par la îndemână, trebuie să specificăm că Burcea & co. le vor întâlni pe toate în decurs de o săptămână.
Primul „hop” va fi sâmbătă dimineață, pe terenul „Olimpia” din capitală, acolo unde elevii lui Chester Williams se vor duela cu CSM București. Galben-negrii își propun o prestație pe măsura așteptărilor, care să lea aducă după cele 80 de minute de joc primul punct bonus ofensiv al stagiunii.
„Meciul cu CSM București e unul important pentru noi, deoarece ne-am propus să terminăm sezonul regulat pe una dintre primele două poziții, trebuie să ne respectăm cartea de vizită de campioni. Sperăm să obținem și punctul bonus în această întâlnire. Deși cea mai importantă e victoria, contează mult și al cincilea punct, în perspectiva realizării obiectivului pe care ni l-am propus”, a declarat președintele grupării galben-albastre, Sorin Doda.
CSM București are tot trei partide disputate în acest început de sezon, înregistrând până acum rezultate oscilante. După o înfrângere scontată, 9-18 la Constanța, a urmat un meci bun făcut de formația din capitală, reușind să treacă, în propriul fief, de Dinamo, cu 18-10. Săptămâna trecută CSM_ul a cedat însă, surprinzător prin proporțiile scorului, pe Cluj Arena, 26-49 cu Universitatea.
„Echipa gazdă a avut rezultate oarecum surprinzătoare până acum. Surprize pot apărea de oriunde în acest campionat și de aceea, staff-ul tehnic le-a transmis băieților să se concentreze pe jocul lor”, a mai spus Doda.
RCM Timișoara nu vrea să retrăiască momentele urâte de la ultima vizită pe terenul CSM-ului, atunci când bănățenii au făcut schimb de pumni cu jucătorii din capitală. Deși galben-albaștrii s-au impus clar pe teren, la Comisia de Disciplină au fost suspendai Petru Bălan, Stelian Burcea și Viliami Moala, în vreme ce Calafeteanu, Sola și Tuiatua s-au ales doar cu câte un avertisment. „Li s-a transmis jucătorilor să fie foarte atenți la provocările din partea jucătorilor gazdă, având în vedere ceea ce s-a întâmplat anul trecut la București în meciul direct”, a mai precizat Doda.
Chester Williams nu se va putea baza la București pe o serie de șapte jucători, cu toții accidentați. Alături de mai vechile absențe ale lui Lemnaru, Fercu, Turashvili și Calafeteanu, au mai apărut probleme la Țăruș, Lazăr și Rose.
Partida CSM București – RCM Timișoara se va desfășura sâmbătă, cu începere de la ora 11.30, și va fi transmisă doar online, pe rugbytv.ro. Galben-albaștrii vor evolua apoi miercuri, pe terenul din Ronaț, în compania lui Dinamo, pentru ca la finele săptămânii viitoare să joace pe Cluj Arena, contra Universității.
Filed Under: Rugby Tagged With: Chester Williams, CSM Bucuresti, punct bonus ofensiv, RCM Timisoara, rugby timisoara, sorin doda, superliga cec bank
Să vină play-off-ul! RCM Timișoara – Știința Baia Mare 29-7
RCM Timișoara a câștigat derby-ul orgoliilor de astăzi, din Ronaț. Bănățenii au obținut o victorie cu punct bonus în fața principalei contracandidate la titlu, după probabil cea mai bună primă repriză din acest sezon.
Început fulminant în Ronaț. În fața unei tribune arhipline, RCM a început în forță partida cu Baia Mare, minutul 3 aducând și primul eseu, semnat de Fercu. După alte patru minute, balonul urma să fie culcat din nou în terenul de țintă al maramureșenilor, de această dată de Lemnaru. Nici Kinikinilau, unul dintre cei mai bun jucători ai bănățenilor din ultimele etape, nu s-a lăsat mai prejos, semnând un nou eseu, în minutul 14. Băimărenii n-au reușit să se dezmeticească după șocul din primul sfert de oră, continuând să încaseze eseuri. Lazăr a mai pus cinci puncte în contul RCM-ului în minutul 17, pentru ca în minutul 40, Kinikinilau să culce pentru a cincea oară balonul în terenul de țintă advers, după cea mai frumoasă fază a meciului, care l-a avut ca protagonist pe Cătălin Fercu.
În partea secundă, timișorenii s-au axat pe apărare, unde n-au cedat decât în minutul 58, atunci când Ailenei a reușit unicul eseu al băimărenilor, transformat de Budușanu. S-a încheiat 29-7, după un meci entuziasmat reușit de băieții lui Chester Williams, care anunță că vor fi o nucă greu de spart în play-off.
Victorie pentru Chester
Rugbyștii timișoreni i-au dedicat victoria antrenorului Chester Williams, cel care astăzi împlinește 42 de ani. Tehnicianul sud-african s-a arătat mulțumit de jocul prestat de elevii săi, care au reușit să-i facă un cadou pe cinste prin evoluția lor. „A fost un meci bun, în prima repriză am reușit un joc de atac excelent. A fost bine, sunt mulțumit și de repriza a doua, când am demonstrat că știm să ne și apărăm . Sunt fericit, mai ales că băieții au învins Baia Mare chiar de ziua mea, dar munca noastră nu s-a încheiat”, a declarat Chester Williams, la finalul meciului.
Rose: „Cred că pot mai mult”
Jody Rose e una dintre surprizele plăcute ale timișorenilor, din ultima parte a sezonului regulat. Sud-africanul a reușit și astăzi un meci foarte bun, deși a mărturisit că a jucat ușor accidentat. „Sunt foarte fericit după această victorie, cred că băieții au jucat foarte bine. Cartonașele galbene ne-au scos puțin din ritm, dar a ieșit bine pentru noi. Eu am jucat cu o ușoară accidentare, deci cred că pot mai mult decât am arătat astăzi”, a declarat Jody Rose.
Carpo: „N-a fost un meci foarte concludent”
Daniel Carpo consideră că jocul de astăzi n-a reflectat adevăratul raport de forțe dintre RCM Timișoara și Baia Mare, maramureșenii venind în Ronaț cu un lot mai subțire. „N-a fost un meci foarte concludent din punctul meu de vedere, pentru că Baia Mare n-a venit cu toată echipa. Mai sunt câteva meciuri până la intrarea în play-off, și poate din acest motiv fiecare echipă a încercat să se menajeze. Noi ne bucurăm însă pentru această victorie, una muncită și meritată. Consider că ne-am făcut treaba astăzi”, a declarat Carpo, cel care a fost numit cel mai bun jucător al etapei trecute, în sondajele Federației
Filed Under: Rugby Tagged With: Chester Williams, daniel carpo, punct bonus ofensiv, RCM Timisoara, rugby, stiinta baia mare

References: CSM 
 CSM 

CSM 
 CSM 
 CSM 
 CSM 
 CSM 
 CSM 

CSM 
 CSM 
 CSM